
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 120
                                                                din 27 iunie 2019
privind desfășurarea Festivalului „ProEtnica” 2019 și punerea la dispoziție, cu titlu gratuit, a Centrului Național de Informare și Promovare Turistică, a Sălii Festive și a Sălii Mici a primăriei, a Turnului Fierarilor și a terenului aparținând domeniului public din Cetatea Medievală (Piața Cetății, Piața Muzeului, strada Bastionului și strada Școlii) pentru desfășurarea evenimentului intercultural

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 16.346/11.06.2019, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere faptul că Sighişoara şi-a câștigat în ultimii ani renumele unui oraş în care de-a lungul întregului an se întâmplă evenimente culturale de anvergură din cele mai diverse și că festivalurile sighişorene s-au constituit în repere ale vacanţelor pentru sute de mii de turişti români şi străini care an de an revin aici pentru a gusta din farmecul locului;

Având în vedere adresa cu nr. 621/21.05.2019, înregistrată la Municipiul Sighișoara cu nr. 14.163/22.05.2019, prin care Centrul Educațional Interetnic pentru Tineret (Ibz) solicită aprobarea desfășurării festivalului intercultural - ProEtnica 2019, în perioada 21 - 25.08.2019, cât și aprobarea folosirii cu titlu gratuit a domeniului public din cetatea Sighișoara, astfel: în Piața Cetății – 100 mp., în Piața Muzeului (zona Forumului German și a Bisericii Mănăstirii) – 120 mp., pe strada Bastionului –  45 mp., iar pentru desfășurarea secțiunilor culturale din cadrul evenimentului, solicită Sala Festivă și Sala Mică a primăriei, Centrul Național de Informare și Promovare Turistică și Turnul Fierarilor;

Având în vedere faptul că Festivalul ProEtnica este locul de întâlnire a minorităților naționale din România, o sărbătoare a diversității și bogăției culturale a minorităților naționale împreună cu etnicii români, toți deopotrivă, cetățeni ai României;

Având în vedere faptul că Proiectul ProEtnica a devenit o tradiţie valoroasă în peisajul cultural românesc, reprezentând în prezent cea mai importantă manifestare culturală a tuturor minorităţilor naţionale din ţara noastră, o adevărată sărbătoare a promovării dialogului intercultural, a diversităţii în cultură, artă şi viaţă spirituală; 

Având în vedere impactul major pe care acest eveniment îl are în promovarea imaginii Sighişoarei;

Având în vedere prevederile Hotărârii Consiliului Local Sighișoara nr. 267/20.12.2018 privind stabilirea impozitelor şi taxelor locale pentru anul 2019;

Ţinând cont de prevederile art. 124 din Legea nr. 215/2001, Legea administraţiei publice locale, republicată, cu modificările şi completările ulterioare, conform cărora: „consiliile locale şi consiliile judeţene pot da în folosinţă gratuită, pe termen limitat, bunuri mobile şi imobile proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activitate de binefacere sau de utilitate publică ori serviciilor publice”;

Văzând prevederile art. 874 - 875 din Legea nr. 287/2009 privind Codul civil, republicat, cu modificările şi completările ulterioare, cu referire la dreptul de folosinţă cu titlu gratuit;

Având în vedere Raportul de specialitate comun al Arhitectului Șef și al Direcției Administrarea Patrimoniului, înregistrat cu nr. 16.345/11.06.2019, prin care se propune și se justifică oportunitatea desfășurării Festivalului „ProEtnica” 2019 și punerea la dispoziție, cu titlu gratuit, a Centrului Național de Informare și Promovare Turistică, a Sălii Festive și a Sălii Mici a primăriei, a Turnului Fierarilor și a terenului aparținând domeniului public din Cetatea Medievală (Piața Cetății, Piața Muzeului, strada Bastionului și strada Școlii) pentru desfășurarea evenimentului intercultural, îndeplinindu-se prevederile legale în acest sens;
     Având în vedere avizele favorabile ale tuturor comisiilor pe domenii de specialitate;
În temeiul prevederilor art. 36 (2) lit. „c” şi „d”, (6) lit. „a” pct. 4 şi 7 şi (9), art. 45 (3), art. 115 (1) lit. „b” şi a art. 124 din Legea nr. 215/2001, Legea administraţiei publice locale, republicată, cu completările şi modificările ulterioare,

H O T Ă R Ă Ş T E:
Art. 1. (1) Se aprobă desfășurarea, în perioada 21.08.2019 - 25.08.2019, a evenimentului  ProEtnica 2019 – Festival Intercultural Sighișoara, organizat de Centrul Educațional Interetnic pentru Tineret (Ibz).

(2) Se aprobă ca perimetrul de desfășurare a evenimentului să cuprindă domeniul public din Cetatea Medievală, astfel: Piața Cetății, Piața Muzeului, strada Școlii și strada Bastionului, potrivit planului de situaţie, anexa nr. 1 la prezenta hotărâre.

Art. 2. Se aprobă punerea la dispoziție, cu titlu gratuit, în perioada 20.08.2019 - 26.08.2019, a terenului aparținând domeniului public din Cetatea Medievală în suprafață de 100 mp. în Piața Cetății, pentru instalarea scenei în vederea desfășurării unor activități din cadrul evenimentului ProEtnica 2019, către Centrul Educațional Interetnic pentru Tineret (Ibz), potrivit planului de situaţie, anexa nr. 2 la prezenta hotărâre.

Art. 3. (1) Se aprobă punerea la dispoziție, cu titlu gratuit, în perioada 21.08.2019 - 25.08.2019, a terenului aparținând domeniului public din Cetatea Medievală, în vederea desfășurării unor activități din cadrul evenimentului ProEtnica 2019, astfel: Piața Muzeului, zona Forumului German și Biserica Mănăstirii: 120 mp. și strada Bastionului: 45 mp., către Centrul Educațional Interetnic pentru Tineret (Ibz).

(2) Este strict interzisă desfăşurarea oricăror activităţi de comerţ sau de prestări servicii de către comercianţii participanți la eveniment sau de către organizator, pe terenurile puse la dispoziția organizatorului cu titlu gratuit.

Art. 4. Se aprobă punerea la dispoziţie, cu titlu gratuit, în perioada 21.08.2019 - 25.08.2019, în vederea desfășurării unor activități din cadrul evenimentului ProEtnica 2019, a Sălii Festive și a Sălii Mici din cadrul sediului Primăriei Municipiului Sighișoara – pentru secțiunile științifico-culturale și de muzică religioasă, a Centrului Național de Informare și Promovare Turistică (Sala Sander) – pentru expoziții de arte, proiecție de filme documentare și workshop-uri și a Turnului Fierarilor – pentru expoziții artistice și salon literar, având utilitățile incluse, către Centrul Educațional Interetnic pentru Tineret (Ibz).

Art. 5. (1) Activitatea de comerț se va desfășura numai în următoarele zone din perimetrul de desfășurare al evenimentului: alimentație publică – în Piața Muzeului și Piața Cetății, artizanat, produse industriale – în Piața Muzeului și strada Școlii (în afara zonelor indicate la art. 3 din prezenta hotărâre).
(2) Pentru comercianţii care vor desfăşura activităţi de comerţ sau prestări servicii, în cadrul evenimentului ProEtnica 2019, se percepe o taxă pentru ocuparea domeniului public stabilită conform Hotărârii Consiliului Local Sighișoara nr. 267/20.12.2018, taxă pe care comercianţii o vor achita la casieria Municipiului Sighişoara. De asemenea, pentru desfăşurarea activităţii comerciale, aceştia sunt obligaţi să obţină autorizaţia de funcţionare eliberată de către compartimentul de specialitate din cadrul Municipiului Sighișoara.

(3) Este interzisă desfăşurarea oricăror activităţi de comerţ sau de prestări servicii de către comercianţii cărora organizatorul evenimentului le permite participarea la acesta, fără îndeplinirea cumulativă a condiţiilor prevăzute la art. 5 alin. (1) și alin (2) din prezenta, sens în care vor fi aplicate dispoziţiile legale sancţionatorii.
Art. 6. Se încredinţează cu ducerea la îndeplinire a prevederilor prezentei hotărâri Primarul Municipiului Sighişoara, Arhitectul Șef, Direcţia Administrarea Patrimoniului, Direcția Relaţii Publice și Comunicare, Muzeul de Istorie, Compartimentul Centrul Național de Informare și Promovare Turistică, Serviciul Public Poliţia Locală, Compartimentul Protecţie Civilă, Protecția muncii, Biroul Logistic, Aprovizionare Tehnico - Materială și Administrativ din cadrul Municipiului Sighișoara şi Asociația Centrul Educațional Interetnic pentru Tineret (Ibz).
Art. 7. Prin grija d-nei Anca Bizo, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

          Marcu Gheorghe        

                                Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  1 ex. Arhitectul Șef;
  2 ex. Direcția Administrarea Patrimoniului;

  2 ex. Direcția Relaţii Publice și Comunicare;

  1 ex. Biroul Buget, Contabilitate, Salarizare - Direcţia Economică;

  1 ex. Biroul Logistic, Aprovizionare Tehnico - Materială și Administrativ;

  1 ex. Biroul Juridic;

  1 ex. Compartimentul Autorizare Activități Economice;

  1 ex. Compartimentul Protecţie Civilă, Protecția muncii;

  1 ex. Compartimentul Centrul Național de Informare și Promovare Turistică;

  1 ex. Muzeul de Istorie;
  1 ex. Serviciul Public Poliţia Locală;

  1 ex. Asociația Centrul Educațional Interetnic pentru Tineret (Ibz).
20 ex. 
B.A.
